ธุรกิจร้านนวดและสปาไทย เป็นอย่างไร ในปีที่มีโรคระบาด
ถ้าพูดถึงอุตสาหกรรมท่องเที่ยวของประเทศไทย นอกจากเดินทางไปยังสถานที่ทางธรรมชาติและวัฒนธรรมอันสวยงามแล้ว การท่องเที่ยวอีกประเภทหนึ่ง ที่มีชื่อเสียงโด่งดังไม่แพ้กัน คือ การท่องเที่ยวในเชิงสุขภาพ (Wellness Tourism)
18 มี.ค. 2564

ธุรกิจร้านนวดและสปาไทย เป็นอย่างไร ในปีที่มีโรคระบาด ? /โดย ลงทุนแมน
ถ้าพูดถึงอุตสาหกรรมท่องเที่ยวของประเทศไทย
นอกจากเดินทางไปยังสถานที่ทางธรรมชาติและวัฒนธรรมอันสวยงามแล้ว
การท่องเที่ยวอีกประเภทหนึ่ง ที่มีชื่อเสียงโด่งดังไม่แพ้กัน
คือ การท่องเที่ยวในเชิงสุขภาพ (Wellness Tourism)
ซึ่งกิจกรรมหลักที่ต้องทำ เมื่อมาเที่ยวเพื่อฟื้นฟูสุขภาพในเมืองไทย
คงจะหนีไม่พ้น การใช้บริการ “ร้านนวดและสปา”
อย่างไรก็ตาม การแพร่ระบาดของโควิด 19 ในปีที่ผ่านมา 
ทำให้ชาวต่างชาติ ไม่สามารถเดินทางเข้าประเทศได้
หรือแม้แต่คนไทยเอง ก็คงไม่อยากอยู่ใกล้ผู้อื่นเป็นเวลานาน
แล้วตอนนี้ ธุรกิจร้านนวดและสปา ได้รับผลกระทบอย่างไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปก่อนเกิดโรคระบาด
การท่องเที่ยวเชิงสุขภาพในไทย เป็นอุตสาหกรรมที่กำลังเติบโตอย่างต่อเนื่อง
จากรายงานของ Global Wellness Institute
ประเทศไทย เป็นจุดหมายปลายทางของการท่องเที่ยวเพื่อฟื้นฟูสุขภาพกว่า 12.5 ล้านครั้งต่อปี
ซึ่งสร้างรายได้ไม่ต่ำกว่า 409,000 ล้านบาท สูงเป็นอันดับที่ 13 ของโลก
โดยเอกลักษณ์สำคัญที่ดึงดูดนักท่องเที่ยว
ก็คือ การนวดแผนไทย ที่สืบทอดองค์ความรู้กันมาตั้งแต่อดีต และต้องอาศัยความชำนาญในการให้บริการยากที่ใครจะลอกเลียนแบบได้
ด้วยเหตุนี้ ภาครัฐจึงมีนโยบายส่งเสริมให้ไทย พัฒนาไปสู่การเป็น Spa Capital of Asia มาโดยตลอด
ทำให้มีผู้ประกอบการจำนวนมาก สนใจทำธุรกิจร้านนวดและสปา
โดยปัจจุบัน มีสถานประกอบการเพื่อสุขภาพ ที่ได้รับใบอนุญาตจากหน่วยงานของกระทรวงสาธารณสุข อยู่มากกว่า 8,600 แห่ง ทั่วประเทศ
รวมทั้งมีบริษัทร้านนวด ที่จดทะเบียนในตลาดหลักทรัพย์ เอ็ม เอ ไอ (mai)
นั่นคือ สยามเวลเนสกรุ๊ป จำกัด (มหาชน) หรือชื่อย่อว่า “SPA”
SPA เปิดให้บริการร้านนวดสปา หลากหลายแบรนด์
โดยเมื่อสิ้นปี 2563 มีสาขาภายในประเทศ อยู่ 65 สาขา ยกตัวอย่างเช่น
- ระรินจินดา เวลเนส สปา ซึ่งเป็นร้านระดับ 5 ดาว ตั้งอยู่ในโรงแรมหรือรีสอร์ต
- Let’s Relax ซึ่งเป็นร้านระดับ 4 ดาว ตั้งอยู่ในโรงแรมหรือห้าง เพื่อให้นักท่องเที่ยวเข้าถึงง่าย
- บ้านสวนมาสสาจ ซึ่งเป็นร้านระดับ 3 ดาว ตั้งอยู่ในย่านที่พักอาศัย เพื่อเจาะตลาดคนไทย
นอกจากนั้น ยังประกอบธุรกิจอื่น ๆ ที่เกี่ยวข้องกับสุขภาพ เช่น สตูดิโอยืดกล้ามเนื้อ, ร้านนวดบำรุงผิวหน้า, จำหน่ายผลิตภัณฑ์สปา, โรงเรียนสอนนวดแผนไทย
แต่คงไม่มีใครคาดคิดว่า.. 
จะเกิดวิกฤติโรคระบาด ที่ทำให้อุตสาหกรรมท่องเที่ยวเชิงสุขภาพต้องตกที่นั่งลำบาก
ไม่เว้นแม้แต่ บริษัทเจ้าของร้านนวดรายใหญ่ของประเทศไทย
เรามาลองดูผลประกอบการของ สยามเวลเนสกรุ๊ป
ปี 2561 รายได้ 1,152 ล้านบาท กำไร 206 ล้านบาท
ปี 2562 รายได้ 1,450 ล้านบาท กำไร 245 ล้านบาท
ปี 2563 รายได้ 433 ล้านบาท ขาดทุน 209 ล้านบาท
จากที่เติบโตจนมีรายได้สูงเกินกว่าพันล้านบาท แต่ปีล่าสุดรายได้กลับลดลงถึง 70%
จากที่ทำกำไรได้หลักร้อยล้านบาท ก็พลิกมาขาดทุนหนัก
สาเหตุเนื่องจาก การระบาดของโควิด 19 ทำให้นักท่องเที่ยวต่างชาติ ซึ่งเป็นกลุ่มลูกค้าหลัก หายไปทั้งหมดตั้งแต่ไตรมาสที่ 2 ปี 2563 และยังไม่มีใครรู้ว่า จำนวนนักท่องเที่ยวจะฟื้นตัวมาเหมือนเดิมได้เมื่อไร
ประกอบกับ รัฐบาลได้มีคำสั่งให้ปิดร้านนวดและสปาทั่วประเทศ ในเดือนมีนาคม-พฤษภาคม 2563 และปิดบางพื้นที่อีกครั้ง ในช่วงเดือนมกราคม 2564 เพื่อป้องกันการแพร่ระบาด
ซึ่งในขณะที่ปิดร้านนั้น บริษัทยังต้องแบกรับค่าใช้จ่ายบางประเภทอยู่ เช่น ค่าเช่าพื้นที่, ค่าพนักงาน และค่าเสื่อมราคาของอุปกรณ์ต่าง ๆ ซึ่งเหล่านี้เป็นต้นทุนคงที่ (Fixed Costs) ที่อย่างไรบริษัทก็ต้องจ่าย แม้จะไม่มีรายได้เข้ามาก็ตาม
นอกจากนั้น ถึงแม้ต่อมา ร้านจะกลับมาเปิดให้บริการลูกค้าคนไทยได้ตามปกติ
แต่เอาเข้าจริง ก็คงมีบางกลุ่มที่ยังไม่กล้าไปนวดหรือทำสปา
เพราะเปรียบเทียบกับกิจกรรมอื่น ๆ
ที่หากไปเที่ยวสถานที่ภายนอก เราอาจพอเว้นระยะห่างจากคนอื่น
หรือหากต้องการซื้อสินค้า ก็เปลี่ยนไปสั่งผ่านแพลตฟอร์มออนไลน์ ให้ดิลิเวอรีมาแทนได้
แต่สำหรับการไปนวดสปา 
มันจำเป็นต้องให้บริการด้วยมือพนักงาน และอยู่ใกล้ชิดกันเป็นเวลานาน ซึ่งอาจทำให้ลูกค้าหลายคนยังไม่ค่อยสบายใจสักเท่าไรนัก
ปัจจัยต่าง ๆ เหล่านี้ ส่งผลให้ธุรกิจร้านนวดสปา ประสบปัญหาอย่างหนักในปีที่ผ่านมา
ซึ่งในกรณีของ สยามเวลเนสกรุ๊ป ที่เป็นบริษัทมหาชน ยังพอมีวิธีเอาตัวรอดจากวิกฤติได้
โดยบริษัทได้ออกหุ้นเพิ่มทุนมูลค่า 71 ล้านบาท เพื่อเพิ่มสภาพคล่อง
แต่นี่อาจไม่ใช่ทางเลือกสำหรับรายย่อย ที่มีแหล่งเงินทุนจำกัดและสายป่านสั้น
โดยนายกสมาคมสปาไทย เปิดเผยข้อมูลว่า 
ปัจจุบัน ผู้ประกอบการร้านนวดสปากว่า 80% ต้องหยุดดำเนินกิจการ ซึ่งทำให้บุคลากรในอุตสาหกรรม ตกงานไปแล้วประมาณ 240,000 ราย
รวมทั้ง ยังเริ่มได้เห็นความเคลื่อนไหวของกลุ่มทุนจากประเทศจีน ที่มองหาโอกาสซื้อกิจการร้านนวดสปาไทยที่มีปัญหาการเงิน และฝึกสอนคนจีนให้เรียนรู้การนวดแผนไทยอีกด้วย
ซึ่งบางร้านที่รับภาระต้นทุนไม่ไหว ก็อาจตัดสินใจปิดกิจการไปถาวร หรือต้องขายกิจการให้รายใหญ่ ๆ ที่มีความพร้อมเรื่องเงินทุนกว่าในที่สุด
จากเรื่องราวที่เกิดขึ้นนี้
ทุกฝ่ายที่เกี่ยวข้อง คงต้องช่วยกันประคับประคองธุรกิจร้านนวดและสปา ให้รอดพ้นช่วงเวลาวิกฤติไปได้
เพราะพวกเขาจะเป็นกำลังสำคัญที่ดึงดูดนักท่องเที่ยว ให้กลับมาเยือนเมืองไทยอีกครั้ง หลังจากเหตุการณ์โรคระบาดคลี่คลายลง
ซึ่งถึงเวลานั้น ไม่ใช่แค่กลุ่มท่องเที่ยวเชิงสุขภาพ ที่จะฟื้นตัวขึ้น
แต่นั่นหมายถึง อุตสาหกรรมอื่น ๆ ที่พึ่งพานักท่องเที่ยว 
ไม่ว่าจะเป็น สายการบิน โรงแรม ร้านค้า และเศรษฐกิจไทยในภาพรวม 
ก็จะพลอยได้รับผลประโยชน์ ตามไปด้วย..
หมายเหตุ: บทความนี้ไม่ได้ชี้นำให้ซื้อหรือขายหุ้นที่กล่าวถึง การลงทุนมีความเสี่ยง ผู้ลงทุนควรศึกษาข้อมูลให้รอบคอบก่อนตัดสินใจลงทุนทุกครั้ง
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-